_:n4fa517571bbb4949832cd076a14120e4xb0
<http://schema.org/articleBody>
"\r\nआज महान शायर ग़ालिब की पुण्यतिथि है। आज पढ़िए प्रसिद्ध सितारवादक और संगीत के प्राध्यापक असित गोस्वामी का यह लेख-\r\n==========================\r\nकोई शख्स़ एक ही वक़्त में मुसलमान भी हो और काफ़िर भी हो, यह बात थोड़ी विचित्र लग सकती है. परन्तु ग़ालिब जैसी शख़्सियत के मामले में  यह तज़ाद (विरोधाभास) कोई हैरत की  बात नहीं। ग़ालिब ने ख़ुद कहा है कि मैंने शराब कभी छोड़ी नहीं और रोज़ा कभी रखा नहीं इसलिए मैं एक मुसलमान नहीं, बल्कि एक काफ़िर हूँ। दूसरी ओर वो  यह भी कहते हैं कि अगर मैं शराबनोश नहीं होता तो मेरे धार्मिक विचारों के कारण मुझे एक वली समझा जाता-\r\nये मसाइल-ए तसव्वुफ़ ये तेरा बयान ग़ालिब\r\nतुझे हम वली समझते जो न बादा-ख़्वार होता\r\nग़ालिब एक दार्शनिक नहीं थे। पर अपनी शायरी के माध्यम से अपना एक विचार या दर्शन प्रस्तुत कर रहे थे। अपने  फ़ारसी संग्रह 'कुल्लियात-ए-ग़ालिब' में उन्होंने कहा है कि अगर काव्य का शौक़ इस धरती का क़ानून होता तो मेरे काव्य की शोहरत परवीन नक्षत्र के समान (ऊँची) होती और अगर काव्य कला एक धर्म होता तो मेरी यह किताब एक धार्मिक किताब होती -\r\nगर ज़ौक़-ए-सुख़न ब दहर-ए-आईं बूदी\r\nदीवान मरा शोहरत-ए-परवीं बूदी\r\nग़ालिब अगर ईं फन्न-ए-सुख़न दीं बूदी\r\nआँ दीन रा यज़दी किताब-ए-ईं बूदी\r\nग़ालिब की शायरी के हवाले से उनके धार्मिक विचारों की पड़ताल करें, तो हम पाते हैं कि वे इस्लाम की मूल मान्यता एकेश्वरवाद पर यक़ीन रखते थे। उनके इस विश्वास की शहादत बहुत से  अश'आर में मिलती है। एक शेर में वो कहते हैं कि उसे कोई देख नहीं सकता है, वो अपने आप में एक ही है उस जैसा कोई दूसरा नहीं हो सकता है-\r\nउसे कौन देख सकता कि यगाना है वो यकता\r\nजो दूई की बू भी होती तो कहीं दो चार होता\r\nफ़रमाते हैं कि सब स्वीकार करते हैं कि तू एक ही है, अद्वितीय है और कोई तेरे समकक्ष या आमने-सामने नहीं आ सकता-\r\nसब को मक़बूल है दावा तिरी यकताई का\r\nरूबरू कोई बुत-ए आइना-सीमा न हुआ\r\nग़ालिब तौहीद, ईश्वर के अद्वितीय होने के, यानी ईश्वर केवल एक ही है, इस विश्वास के हामी और शिर्क यानी बहुदेववाद या बुत-परस्ती के मुख़ालिफ़ नज़र आते हैं। वे कहते हैं कि जो एक ही  है  उस को अनेक रूपों में तराशना आराधना का एक मिथ्या रूप है I इन काल्पनिक बुतों ने मुझे काफ़िर बना दिया है -\r\nकसरत आराई-ए-वहदत है परिस्तारी-ए-वहम\r\nकर दिया काफ़िर इन असनाम-ए-ख़याली ने मुझे\r\nग़ालिब सभी संप्रदायों में आपसी हम-आहंगी  के पैरोकार थे। हम एक ईश्वर को मानने वाले हैं और हमारा काम बंधी-बंधाई रीतियों को छोड़ना है। जब समुदायों का अंतर मिट जाता है तब ही वो असल में धर्म का अंश होता है-\r\nहम मुवह्हिद हैं हमारा केश है तर्क-ए-रुसूम\r\nमिल्लतें जब मिट गईं अज्ज़ा-ए-ईमाँ हो गईं\r\nसाहित्य अपने समय की सांस्कृतिक और सामजिक मान्यताओं का आईना होता है I और उन मान्यताओं में बदलाव तत्कालीन साहित्य में प्रतिबिंबित होते हैंI सूफ़ी मत के प्रभाव और हिन्दुस्तानी संस्कृति से प्रतिकृत होने के फलस्वरूप ग़ालिब के कुछ पूर्ववर्ती और समकालीन शायरों ( वली दक्खिनी, सौदा,  मीर और ज़ौक़ आदि ) ने कट्टरपंथी विचारों पर प्रहार कर समन्वय वादी दृष्टिकोण अपनाया । प्रतीकों और आडंबरों को नकारते हुए वली का कहना है कि अगर आज़ादी चाहिए तो सुबहा (मुसलमानों द्वारा प्रयुक्त की जाने वाली जपमाला) और जनेऊ के बंधन से मुक्ति ज़रूरी है-\r\nगर हुआ है तालिब-ए-आज़ादगी\r\nबंद मत हो सुब्हा ओ ज़ुन्नार का\r\nसौदा मानते हैं कि ईश्वर तो हर जगह मौजूद है मंदिर और मस्जिद तो ईंट पत्थर के सिवा कुछ नहीं है-\r\nजुज़ संग क्या है दैर ओ हरम में जो सर झुके\r\nसजदा किया है तुझको मैं पहचान हर कहीं\r\nसौदा का ही एक शेर और देखिए। कृष्ण की इस उपमा के माध्यम से ईश्वर की हर जगह मौजूदगी को कितनी रोचकता से बयां करते हैं  -\r\nनहीं है घर कोई ऐसा जहाँ उस को न देखा हो\r\nकन्हैया से नहीं कुछ कम सनम मेरा वो हरजाई\r\nज़ौक़ ने स्थापित मान्यताओं पर तंज कसते हुए कहा है -\r\nज़ौक़ जो मदरसों के बिगड़े हुए हैं मुल्ला\r\nइनको मैख़ाने में ले आओ सँवर जाएँगे\r\nमीर भी समानता और समन्वय की हिमायत करते हुए कहते हैं-\r\nउसके फ़रोग़-ए-हुस्न से झमके है सब में नूर\r\nशम'अ-ए-हरम हो या कि दिया सोमनात का\r\nउस दौर में शायर न सिर्फ़ आपसी सामंजस्य की बात कर रहे थे बल्कि बाग़ी तेवर अपनाते हुए दूसरे धर्मों की क़ाबिल-ए-क़ुबूल बातों की तरफ़ आकर्षित भी हो रहे थे। मीर ने तो कुफ़्र का ख़तरा उठा कर यहॉं तक कह दिया था कि मैं तो इस्लाम को छोड़ तिलक लगाकर मंदिर में बैठ गया हूँ  -\r\nमीर के दीन-ओ-मज़हब को अब पूछते क्या हो उन ने तो\r\nक़श्क़ा खींचा दैर में बैठा कब का तर्क इस्लाम किया\r\nक्या त'आज्जुब कि ग़ालिब भी इन सब से अछूते न रह सके । ग़ालिब भी यह मानते हैं कि जनेऊ और सुबहा (इस्लामी माला) जैसे  प्रतीकों की बजाए विश्वास और आस्था ही ब्राह्मण और शेख़ के लिए सही कसौटी हैं-\r\nनहीं कुछ सुबहा‐ओ‐ज़ुन्नार के फंदे में गीराई\r\nवफ़ादारी में शैख़‐ओ‐बरहमन की आज़माइश है\r\nग़ालिब का मानना था कि धर्म के प्रति आस्था में स्थायित्व पहली शर्त है -\r\nवफ़ादारी बशर्त-ए-उस्तुवारी अस्ल-ए-इमां है\r\nमरे बुतख़ाने में तो काबे में गाड़ो बिरहमन को\r\nबल्कि ग़ालिब तो इससे भी आगे बढ़कर इस्लामी प्रतीक सौ दानों की माला को तोड़कर जनेऊ धारण कर लेने की राह भी सुझाते हैं-\r\nज़ुन्नार बांध सुबहा-ए सद-दाना तोड़ डाल\r\nरहरौ चले है राह को हमवार देख कर\r\nयहाँ ग़ालिब तस्बीह और जनेऊ के भौतिक स्वरूप के बीच के अंतर को तो बता ही रहे हैं (जिस प्रकार माला के दानों का आकार  ऊबड़-खाबड़ और उतार-चढ़ाव लिए होता है और जनेऊ का आकार सीधा-सपाट होता है) साथ ही उस रास्ते को समतल और आसान भी बता रहे हैं।\r\nआठवी- नवीं सदी में शंकराचार्य ने अद्वैतवाद का सिद्धांत दिया । इस मत को वेदांत भी कहा जाता है। इस मत के अनुसार ब्रह्म ही एक मात्र सत्य है और यह दृश्यमान जगत मिथ्या है और सबसे महत्वपूर्ण यह कि जीव (आत्मा) और ब्रह्म (परमात्मा) एक ही हैं उनमें में कोई अंतर नहीं है। वृहदारण्यक उपनिषद में भी कहा है  'अहं ब्रह्मास्मि' अर्थात मैं ही ब्रह्म हूँ। अर्थात जीव ही ब्रह्म है।\r\nइसी काल में ईरान में हज़रत मंसूर हुए हैं। उन्होंने कहा था  'अन-अल-हक़'। यानी मैं ही सत्य हूँ। मंसूर के इस कथन को उनके ख़ुदा होने के दावे के रूप में देखा गया और उनको अन्ततः सूली पर चढ़ा दिया गया । शंकराचार्य को भी उनके समय बहुत विरोध का सामना करना पड़ा था।\r\nभक्ति काल तक आते आते हम पाते हैं कि इस मत को व्यापक रूप से मान्यता मिलनी आरंभ हो चुकी थी।  तुलसी दास में भी हमें इसके अंश दिखाई देते हैं । किष्किंधा कांड की चौपाई है-\r\nसरिता जल जलनिधि महूँ जाई\r\nहोई अचल जिमि जिव हरि पाई\r\nकबीर ने भी अद्वैत दर्शन का समर्थन ही किया है। उनकी अनेक रचनाओं में भी इसकी बानगी मिलती है-\r\n \r\nजल में कुम्भ, कुम्भ में जल है, बाहर-भीतर पानी\r\nफूटा कुम्भ जल जलहिं समाना, यह तथ कथ्यौ गियानी\r\nग़ालिब भी आत्मा और परमात्मा, जीव और ब्रह्म या सूक्ष्म और विराट के एक होने के विचार को मानते थे । इसका सबूत उनके अनगिनत शेरों में दिखलाई पड़ता है। वे कहते हैं कि संसार की हर वस्तु में तू है परंतु फिर भी तू सबसे अलग है-\r\nहरचंद हर इक क़तरे में तू है\r\nपर तुझ सी तो कोई शै नहीं है\r\nग़ालिब का मानना था कि जो दृष्टि एक बूंद में समुद्र को और एक अंश में समग्र को नहीं देख पाए वह दृष्टि बच्चों का खेल है-\r\nक़तरे में दजला दिखाई न दे और जुज़्व में कुल\r\nखेल लड़्कों का हुआ दीदा-ए बीना न हुआ\r\nजिस प्रकार हर बूंद यही कह रही है कि मैं ही समुद्र हूँ उसी प्रकार हम भी उसी के हैं (वह ही हैं)\r\nदिल-ए-हर क़तरा है साज़-ए-अन-अल-बहर\r\nहम उसके हैं हमारा पूछना क्या\r\nएक शेर में वो कहते हैं मैं मंसूर की तरह कोई गर्वोक्ति नहीं कर रहा हूँ परन्तु हक़ीक़त में तो मेरा क़तरा भी अपने आप में एक दरिया ही है-\r\nक़तरा अपना भी हक़ीक़त में है दरिया लेकिन\r\nहम को तक़लीद-ए तुनुक-ज़रफ़ी-ए मंसूर नहीं\r\nजिस प्रकार एक बूंद का अंतिम आनंद समुद्र में मिलकर अपने अस्तित्व को समाप्त कर देने में  है उसी प्रकार आत्मा को भी अन्ततः परमात्मा में ही मिल जाना है-\r\nइशरत-ए-क़तरा है दरिया में फ़ना हो जाना\r\nदर्द का हद से गुज़रना है दवा हो जाना\r\nअद्वैतवाद न सिर्फ़ यह कहता है कि आत्मा (जीव) परमात्मा का ही अंश है, या सूक्ष्म विराट का ही अंश है, बल्कि यह भी मानता है कि यह जगत मिथ्या है। ग़ालिब ने भी अनेक अशआर में इस असार संसार की बे-मसरफ़ी (निरर्थकता) की ओर इशारा किया है। एक शेर में संसार को प्रेमिका की अदृश्य कमर की उपमा देते हैं जिसके बारे में कहा नहीं जा सकता कि वो है भी या नहीं-\r\nशाहिद-ए हस्ती-ए मुतलक़ की कमर है आलम\r\nलोग कहते हैं कि है पर हमें मंज़ूर नहीं\r\nग़ालिब जीवन या अस्तित्व को एक फ़रेब और इस संसार को एक कल्पना का जाल मानते हैं और उनका मानना है कि भले ही लोग कहते हैं कि अस्तित्व है परंतु वह नहीं है-\r\nहस्ती के मत फ़रेब में आ जाइयो असद\r\nआलम तमाम हलक़ा-ए-दाम-ए-ख़याल है\r\nहाँ खाइयो मत फ़रेब-ए-हस्ती\r\nहर-चंद कहें कि है नहीं है\r\nब्रह्म और जीव के बीच इस एकत्त्व को फ़ारसी में 'वहदत-उल-वुजूद' कहते हैं। इसका अर्थ है अस्तित्त्व का एकत्त्व यानी जो कुछ है सब कुछ केवल एक ही है। इसी प्रकार 'वहदत-उल-शुहूद' अर्थात जो कुछ दिखाई दे रहा है वह सब केवल एक ही है। हालांकि इस मान्यता का विरोध भी होता रहा है। एक अन्य मान्यता के अनुसार 'ला-मौजूद-अल-अल्लाह' अर्थात अल्लाह के सिवा कोई और मौजूद नहीं है। अर्थात जो कुछ है सब अल्लाह ही है। यह एक ऐसा मक़ाम है जहाँ शुहूद (दृश्य) शाहिद ( दृष्टा) और मशहूद (दृष्टि) के बीच कोई अंतर नहीं है-\r\nअस्ल-ए-शुहूद-ओ-शाहिद-ओ-मशहूद एक है\r\nहैरां हूँ फिर मुशाहिदा है किस हिसाब में\r\nइसी ग़ज़ल का एक अन्य शेर है-\r\nशर्म इक अदा-ए नाज़ है अपने ही से सही\r\nहैं कितने बे-हिजाब कि यूँ हैं हिजाब में\r\nग़ालिब के यहाँ बंदगी और ख़ुदाई के बीच का अंतर पाट दिया गया नज़र आता है। 'जिसे तू बंदगी कहता है, दावा है ख़ुदाई का' कहने वाले ग़ालिब की आज़ाद नज़र ब वक़्त-ए-बंदगी भी ख़ुद बीनी (आत्म-अवलोकन) में मुब्तिला है। एक शेर और देखिए-\r\nनियाज़ पर्दा-ए इज़हार-ए ख़ुद-परस्ती है\r\nजबीन-ए सिजदा-फ़िशाँ तुझ से आसताँ तुझ से\r\nपहले मिसरे को पढ़कर ऐसा लगता है कि ग़ालिब  ईश-पूजा को आत्म-पूजा पर पर्दा डालने का ज़रिया कह रहे हैं अर्थात ख़ुद (आदम) को ख़ुदा के बराबर का दर्ज़ा दे रहे हैं। मगर शेर का  मिसरा-ए-सानी शेर के अर्थ की तहों को अच्छी तरह खोल देता है। यहाँ ग़ालिब कहते हैं कि जो जबीन (पेशानी) सजदा कर रही है वो तुझसे ही (तेरी ही) है, जिस आस्तान (चौखट) पर सजदा किया जा रहा है वह भी तेरा ही है । तो फिर मसजूद और साजिद को अलग अलग कैसे मान सकते हैं? जो पूजक है वो दरअसल पूज्य का ही अंश है। पूजने वाला स्वयं को ही तो पूज रहा है। इसलिए यह नियाज़ (पूजा) इस ख़ुद-परस्ती (आत्म-पूजन) पर पर्दा डालने का उपक्रम ही है ताकि प्रतीत रूप में पूजक और पूज्य, जो की असल में एक ही है, भिन्न दिखाई दें।\r\nग़ालिब के इतने विशाल और विस्तृत कलाम में से कोई एक पक्ष को विचार के लिए चुनना बहुत दुष्कर कार्य है । अद्वैतवाद और उससे जुड़े पहलुओं पर ग़ालिब के हवाले से बहुत कुछ लिखा जा चुका है और बहुत कुछ लिखा जा सकता है। पर अपनी सीमाओं और लेखनी की सीमाओं के मद्देनज़र अपनी बात को इस शेर के साथ समेटता हूँ।\r\nवरक़ तमाम हुआ और मद्ह बाक़ी है\r\nसफ़ीना चाहिए इस बहर-ए-बेकराँ के लिए\r\n========================================================= \r\n&nbsp;\r\nडॉ0 असित गोस्वामी\r\nएसोसिएट प्रोफ़ेसर (संगीत)\r\nराजकीय महारानी सुदर्शन महाविद्यालय,\r\nबीकानेर\r\n9414265433\r\nasitsitar@gmail.com\r\n"
<https://www.jankipul.com/2022/02/asit-goswami-on-ghalib.html>